PLANINSKO DRUŠTVO CELJE MATICA                                                                           Celje,  16.04.2009

ODSEK ZA POHODNIŠTV0,  STANETOVA 20,  SI-3000 CELJE 

Tel.:  03 492 4850,  051 338 358 

PATRIARH BENEŠKIH SLOVENCEV

MATAJUR,  1641 m, 

V NEDELJO,  26. APRILA 2009

KAKOR SE SLOVENCI ISTOVETIMO S TRIGLAVOM 

IN KAKOR SO REZIJANI OBSOJENI NA ŽIVLJENJE V KANINOVI SENCI, 

TAKO SE BENEŠKI SLOVENCI PONAŠAJO Z MATAJURJEM. 

KAR DVE TRETJINI JIH ŽIVI 

PO NJEGOVIH RAZBRAZDANIH PRISOJNIH POBOČJIH IN PAHLJAČASTO RAZPRTIH DOLINAH,  

KI SE VSE STEKAJO K NADIŽI. 

NADIŽA SE NI HOTELA PONIŽATI NITI V PRITOK SOČE 

NITI OSTATI UTESNJENA V PRADOLU MED VOGLOM IN MIJO. 

RAJŠI JE MED MIJO IN MATAJURJEM PREBILA 4 km DOLGO IN 1 km GLOBOKO DEBER, 

KI SEGA OD ROBIČA NA KOBARIŠKEM DO STUPICE V BENEČIJI IN JO REŽE DRŽAVNA MEJA. 

IZ TESNI STA PRAV OD TOLMUNOV PA DO VRHA MATAJURJA OZNAČENI DVE STEZI. 

PO NJIH BOMO SPOZNALI 

ŠE ZAHODNO OBLIČJE NAJMOGOČNEJŠE GORE V JULIJSKEM PREDGORJU. 

NANJO VAS SKUPAJ Z JOŽETOM VABIMO NA ZANIMIV PLANINSKI IZLET. 

S POSTAJALIŠČA PRED PARKIRNO STAVBO OB LJUBLJANSKI CESTI 

SE ODPRAVIMO Z NAROČENIM AVTOBUSOM OB PETIH ZJUTRAJ,  5:00. 

VSA POTA V TISTE KRAJE SO PRECEJ DOLGA IN VIJUGAVA. 

TAKŠNA JE TUDI KELTIKA OD LOGATCA SKOZI IDRIJO DO MOSTA NA SOČI. 

V KOBARIDU ZAVIJEMO PROTI MEJNEMU PREHODU ROBIČU, 235 m. 

JUTRANJO VOŽNJO SKLENEMO LE DOBRIH STO METROV ONKRAJ NJEGA 

ŠE PRED MOSTOM ČEZ SUHI POTOK, KI POD CESTO PONIKNE V NADIŽI. 

POIŠČEMO ZAČETEK OZNAČENE POTI, KI JE ZNANA POD IMENOM VIA PALMA. 

POT SE OPRIJEMA Z BUKOVJEM PORASLIH STRMIH REBER V BLIŽINI DRŽAVNE MEJE. 

LE ENKRAT PREČKA V DESNO MANJŠO GRAPO, 520 m, 

IN TUDI MANJŠE STENE PRECEJ VIŠE GORI SE OGNE V DESNO. 

STRMINA SE UNESE NA OPUŠČENI PLANINI ZA ČELOM, 1336 m, 

KJER VIA PALMA PREDA VODSTVO POTI 725, KI PELJE NA MATAJUR IZ STUPICE. 

SEMKAJ SE BOMO VRNILI NAZAJ GREDE. 

POT 725 OBIŠČE SOSEDNJO MARSINSKO PLANINO, 1401 m. 

PLANINA PREMORE SKROMNO A ZAKLENJENO ZAVETIŠČE, KI PA ZA NAS NI ZANIMIVO, 

KER NEKOLIKO VIŠE STOJI OSKRBOVAN DOM PLANINSKE DRUŽINE BENEČIJE, 1550 m. 

V NJEM SE PO ŠTIRIH URAH IN POL 

S PRAVIM VESELJEM ODDAHNEMO IN OKREPČAMO ŠELE PO VRNITVI Z MATAJURJA, 1641 m. 

PO PRISTOPNI STEZI SE ČEZ MARSINSKO PLANINO VRNEMO  ZA ČELO, 1336 m. 

POT 725 SE NATO SPUSTI NAD MARSINSKE ZASELKE. 

NA RAZGLEDNEM SLEMENU NAD NADIŽO OBIŠČEMO CERKEV SV. LOVRENCA, 861 m, 

IN SESTOPIMO K REKI V STUPICO, 203 m, 

KJER PO KREPKIH SEDMIH URAH HODA SKLENEMO DANAŠNJI IZLET. 

DOMOV SE VRNEMO MED DEVETO IN DESETO URO ZVEČER. 

NAVZLIC SCHENGENSKI MEJI NE HODIMO NA POT BREZ OSEBNE IZKAZNICE. 

VIA PALMA ZAHTEVA DOBRO OBUTEV. PROTI VRHU BO NAJBRŽ PONEKOD ŠE SNEG.

PRIJAVIMO SE V DRUŠTVENI PISARNI NA STANETOVI 20, 

ZA NAROČENI AVTOBUSNI PREVOZ PA PRISPEVAMO 16,00 evrov. 

DOBER DAN NAD NADIŽO!

Tone Primožič

